***FLORIDA*** ***2013***.

Dana 28. travnja 2013. godine, ekipa drugih i trećih razreda sa svojim profesoricama se uputila na nezaboravno putovanje na Floridu. Na zagrebačkom aerodromu smo se sastali, nas desetero nagrađenih (Karla, Sara, Ana, Irma, Tea, Iva, Marija, Andrea, Berislav i Hana) i naše profesorice Mateja Mikulec i Mirela Balešić Jović. Sa aerodroma su nas ispratile naše obitelji i poželjele sretan put.

Stigavši u Tampu, naše obitelji su nas dočekale s velikim osmjesima i mnoštvom zagrljaja. U tim trenucima nije bilo moguće odrediti tko je sretniji; mi ili naše obitelji. Sve obitelji su nas prihvatile kao novog člana i željele su nam ugoditi u svemu. Bili su oduševljeni darovima koje smo im donijeli, a ti darovi predstavljaju Zagreb i Hrvatsku.

 Prvi dan u školi je bio zanimljiv. Upoznali smo profesore, učenike te druge djelatnike škole Clearwater Central Catholic. Svi su nas dočekali s velikim oduševljenjem i osmijesima. Škola izgleda kao fakultetski kampus, sastoji se od više zgrada koje su povezane lijepim dvorištem. U toj školi učenici nose uniforme, žućkastu košulju, krem hlače i smeđe cipele. Imaju ormariće u kojima mogu ostaviti knjige, veliku kantinu, učionice su velike, a učenici sjede svatko za svojim stolom, profesori predaju s katedre, imaju „pametne ploče“, a u svakoj učionici se nalazi veliki broj stručnih knjiga i časopisa. Učionice su uistinu „svemirski“ opremljene.

CCCHS nam je organizirala „American picnic“ u jednom lijepom parku. To je bila savršena prilika da se svi međusobno upoznamo te da podijelimo svoja iskustva. Zabavili smo se družeći se i igrajući razne igre. Jedan dan smo imali organiziran posjet *Pinellas County Criminal Justice Center,* gdje smo mogli vidjeti kako djeluje lokalno sudstvo vezano za probleme alkohola i droge. Petak je bio rezerviran za posjet zabavnom parku Busch Gardens.

Slobodno vrijeme smo si organizirali prema vlastitim željama. Neki od nas, koji su htjeli, otišli su u Orlando te su uživali u brojnim atrakcijama. Neki su posjetili Tampu, vrlo lijepi grad blizu Clearwatera. Neki su gledali bejzbolsku utakmicu učenika CCCHS-a. Neki, koje je to zanimalo, posjetili su „Car show“ na kojem su bili izloženi automobili svih vremena. Neki su uživali u ljepotama i bogatstvu Clearwatera. Najljepši trenutci su oni koji su bili provedeni na plažama Clearwatera. Uživali smo u suncu, pijesku, palmama i oceanu. Predivne su bile večernje šetnje po plaži uz lagani povjetarac te zalasci sunca. Uistinu Florida je „raj za oči“.

U nedjelju, 5. svibnja, došao je zadnji dan. Na rastanku smo pustili pokoju suzu, izgrlili se sa svojim obiteljima te prijateljima s Floride. Uslijedio je noćni let za Atlantu, a iz Atlante u London. Opet smo vrijeme kratili gledajući filmove, slušajući glazbu ili spavajući.

Kada smo stigli u London, imali smo vremena obići znamenitosti ovog lijepog grada. Vidjeli smo Tower Bridge, Big Ben, Westministersku palaču, Hyde Park, Buckinghamsku palaču, Trafalgar Square te smo se vozili londonskom podzemnom željeznicom. U Zagreb smo stigli 6. svibnja u večernjim satima te se susreli s našim obiteljima koje su nam jako nedostajale.

 Zahvalni smo našoj IV.gimnaziji što nam je omogućila da proživimo jedne od najljepših trenutaka u našim životima. Zauvijek ćemo se sjećati Floride i uspomene pohraniti duboko u naša srca.

Iva Škarica, 2.f